
Tot de dragul americanilor. MApN bagă în faliment Șantierul naval 
Mangalia 


Cei 2,5% din PIB alocaţi achiziţiei de armament și echipamente militare nu sunt 
destinați României. Aproape toți banii au plecat spre SUA, pentru comenzi 
plătite în avans, care vor veni sau nu peste ani de zile. MApN nu a găsit fonduri 
să achite construcţia celor 4 corvete la Șantierul naval Mangalia-Damen, iar 
acum compania se află în pragul falimentului. Mai mult, olandezii s-au supărat și 
pe Legea guvernanţei corporative și vor să se retragă din ţara noastră. 


MApN 
a refuzat să plătească pentru construcția celor patru corvete care urma să se facă la 
Șantierul naval Mangalia-Damen, unde statul român este acționar cu 51%. Consecința a 
fost că șantierul este acum în pragul falimentului. România a plătit sute de miliarde de 


euro pentru achiziții de echipamente militare din SUA, care vor veni peste 5-6 ani sau mai 
mult, dar nu a fost capabilă să-și susțină propria industrie. 


"Totul a plecat de la acele corvete, când Ministerul Apărării Naţionale a anunţat, în august 
anul trecut, că nu a identificat fonduri pentru a atribui corvetele către al doilea ofertant, 
care era Damen, și ulterior a anulat și proiectul cu cele 4 corvete care trebuiau construite 
de Damen. MApN a spus că nu a găsit cei 50 milioane de euro, diferenţa pentru al doilea 
ofertant, dar cred că nu avea nici ăia 1,2 miliarde de euro. Ar fi câștigat și economia, și 
industria navală și industria de apărare. De când am aderat la NATO se discută despre 
corvetele astea și acum au anunțat că nu le mai fac în România și le cumpără de-a gata, 
dar doar două, nu patru. Dăm 2,5% din PIB pentru achiziții militare, dar dăm străinilor. 
Dacă am fi construit corvetele la Mangalia, o parte din bani se întorcea în România”, ne-a 
declarat Laurenţiu Gobeajă, președintele Sindicatului Liber Navalistul. 


Nepăsare și incompetennţă 


Șantierul naval Mangalia este un colos industrial și are nevoie de un volum de muncă 
foarte mare, ne spun sindicaliștii, care dau exemplul nefast al Șantierului militar din 
Mangalia, care mai are 38 de angajați și închiriază acum halele. "Comenzi ar trebui să 
avem, că România nu are nici flotă comercială, nici nave militare, iar noi avem potenţial. 
Noi am mai făcut nave militare inclusiv fregata Ferdinand, Regina Maria, Mărășești, avem 
acum un puitor de mine care trebuie reparat, avem capabilitatea. Tot în șantierul ăsta se 
fac caroserii pentru vehicule militare, cum este Piranha. În ultimii doi ani, ne-am reprofilat 
și facem structuri off-shore pentru transformarea curentului electric produs de eoliene în 
Marea Nordului”, ne-a precizat președintele Sindicatului Liber Navalistul, Laurenţiu 
Gobeajă. În aprilie vor fi finalizate ultimele comenzi la Șantierul Naval Mangalia și alte 
proiecte nu mai sunt contractate, astfel că există pericolul ca peste 800 de oameni să 
intre în șomaj, din 1.490, iar din mai până în decembrie, numărul ar putea crește la 1.200 
șomeri. 


Olandezii cer și despăgubiri 


După lovitura fatală dată de MApN, divergenţele dintre olandezii de la Damen, care deţin 
49% din acţiunile Șantierului naval Mangalia și statul român, care deţine 51%, s-au 
agravat. Olandezii cer acum despăgubiri, susținând că statul român le-a pus bețe în roate. 
Picătura care a umplut paharul a fost apariția Legii guvernanţei corporatiste, dictată de 
Bruxelles și OCDE, care anulează condițiile asocierii dintre Damen și Ministerul Economiei. 


"În lege nu mai este prevăzută acea excepţie ca acționarul minoritar să poată deţine 
managementul operațional. Și acum Damen consideră că nu mai are cadrul legal ca să 
dețină managementul la Mangalia. Damen a cumpărat 51% de la coreeni și a cedat 2% 
statului român cu condiţia să dețină managementul operațional. Și acum vine statul și 
modifică legea. Ministrul Economiei a promis că va vorbi cu cei de la Bruxelles și cu OCDE 
să le permită să treacă excepţia în lege, dar nu s-a întâmplat nimic”, a mai afirmat 
Laurenţiu Gobeajă, președintele Sindicatului Liber Navalistul. 

